**Manje je više**

**(Laička kolumnica [142])**

**Molitva: Blagodat odgovora!**

Premda se o molitvi kao razgovoru s Bogom često govori i piše, uvijek se odnekud pojavi zanimljiva misao, nešto o čemu smo ranije razmišljali, ali nam se iznenada upalilo novo svjetalce. Nikakvo čudo, ako posvijestimo činjenicu nepojmljive razgranatosti molitvene komunikacije koja se s dragim Bogom neočekivano uspostavi i onda kad toga uopće nismo svjesni. U korizmenom promišljanju *molitve* na Cvijetnicu zaokupljaju me u ovoj kolumnici sastavnice molitvenog razgovora: *pitanje* i *odgovor*.

 U teškim životnim situacijama sami sebi postavljamo pitanja poput ovih: Što sada? Kako dalje? Kamo krenuti? Kome se obratiti? Koga pitati...? Dokle god postavljamo pitanja, potvrđujemo da smo u traganju, da nešto hoćemo promijeniti, da nastojimo uzeti život u svoje ruke. Osebujan zajednički nazivnik svih takvih pitanja ljudska je potrebitost *pomoći*. Paradoksalno je da je naša neprestana potreba za pitanjima na koja želimo naći odgovore najtješnje sljubljena s potrebom za molitvom. Nije, naime, neosnovana misaona dubina pradavne, katkada s nepravom banalizirane narodne izreke: „Pomozi sam sebi, pa će ti i Bog pomoći!“ Već time što u uskomešanim mislima na sve mile načine vrtimo i obrćemo pitanja koja nas muče, krećemo se prema mogućem rješenju, prema izlazu iz mračnog tunela neizvjesnosti. Pokreće nas volja za smislom, duša i tijelo *pune se* duhom.

 U antologijskoj pjesmi *Svakidašnja jadikovka* tjeskobno se **Tin Ujević** obraća Bogu, nabrajajući sve što ga muči, prigovarajući mu zbog neispunjenih obećanja. Zanimljivo je da u pjesmi nailazimo na samo jedno pitanje: *...i kome da se potuži?* U njemu je sažeta punina svih pitanja. Pjesnik ga obrazlaže trima najdubljom egzistencijskom izričajnošću napučenim stihovima: *Jer meni treba moćna riječ, / jer meni treba odgovor, / i ljubav, ili sveta smrt.*

Odgovor što ga je pjesnik dobio od dragog Boga razasut je u njegovu cjelokupnom, u hrvatskoj poeziji nenadmašenom pjesničkom opusu. Neka nas pečalnost ove pjesme prati kroz cijeli Veliki tjedan!

Sead Ivan Muhamedagić